নিজস্ব প্রতিনিধি: কালীঘাটের বাড়িতে মমতা বন্দ্যোপাধ্যায়ের উপস্থিতিতে ততক্ষণে শুরু হয়ে গিয়েছে দলের কোর কমিটির বৈঠক। দলীয় নেতা-কর্মীদের সামনে তৃণমূলের সদ্য নির্বাচিত রাজ্যসভার সাংসদদের উঠে দাঁড়াতে বললেন দলনেত্রী। সকলেই উঠে দাঁড়ালেন করজোড়ে। শুধু এক জনের খানিক বিলম্ব হল দাঁড়াতে। তিনি 'হেভিওয়েট' দোলা সেন। দলের শ্রমিক সংগঠনের দায়িত্বে থাকা নেত্রীর উঠতে দেরি হওয়ায় দলনেত্রী মমতা খানিক ক্ষুণ্ণ হয়েছেন, বলেই মনে করছেন উপস্থিত নেতাদের একাংশ। এই নেতাদের আরও দাবি, কিছু সময় পর বৈঠক চলাকালীন মমতার বক্তব্যেও মিলেছে তার আভাস। কারণ, এদিনের বৈঠকে মমতা আইএনটিটিইউসির নেতৃত্ব 'গোছাতে হবে' বলে মন্তব্য করেন, এমনটাই খবর দলীয় সূত্রে। এই নেতাদের অনুমান যদি ঠিক হয় তাহলে অবশ্যই অ্যাডভান্টেজ পাবেন শোভনদেব চট্টোপাধ্যায়। কারণ, তৃণমূলের অন্দরে দীর্ঘদিন ধরেই 'দোলার দাপটে' শ্রমিক সংগঠনের 'আদি নেতা' শোভনদেব খানিক ব্যাকফুটে বলে শোনা যায়। সেক্ষেত্রে যদি সত্যিই দোলার ডানা ছাঁটা হয়, তাহলে ভাগ্য খুলবে দলের পুরহিত হিসাবে পরিচিত ব্রাহ্মণ সন্তানের। প্রসঙ্গত, আসন্ন পঞ্চায়েত ভোটে দলের রণকৌশল নির্ধারণ করতে আজ কালীঘাটে বৈঠক ডেকেছিলেন মমতা। বৈঠকে উপস্থিত দলের বিভিন্ন সারির নেতা-নেত্রীরা।